
Karl-Eriks datter


En dag kom der pludselig et brev fra Bentes onkel Karl-Erik, ham der boede i Dianalund på et hjem for handicappede. Han var nu den eneste af de tre brødre, der var tilbage efter at både hendes far og onkel Georg var borte. Bente havde nu aldrig haft særlig meget med Karl-Erik at gøre.


Brevet var ganske kort. Der stod blot, at han havde nogle af hendes fars ting stående, som jo egentlig tilkom hende, og så inviterede han hende til eftermiddagskaffe, hvor hun så kunne få dem med hjem.


Bente ringede til ham flere gange, men uden at få fat på ham. Så til sidst lagde hun blot en besked på hans telefonsvarer om at hun takkede ja til invitationen og gerne ville komme på den foreslåede dag.


Det var stadig vinter. Det vekslede mellem barfrost, sne og slud. Men den dag, da hun skulle ned at besøge Karl-Erik i Dianalund, så vejret ganske pænt ud. Det var et par graders frost med solskin. Der lå hverken sne eller is. Så hun besluttede at køre derned i bil i stedet for at tage toget. Der var jo de der ting af hendes fars, som hun skulle have med hjem. Hun vidste ikke, hvor meget de fyldte.


Turen derned gik fint. Hendes lille Nissan Micra drillede undertiden lidt.


Men den dag opførte den sig pænt. Den havde efterhånden nogle år på bagen. Det var faktisk hendes mors, som hun havde arvet efter hende. Den var omkring 15 år gammel.


Hun fandt stedet uden besvær og parkerede næsten lige uden for bostedet. Hun var i god tid. Ti minutter for tidligt. Hun gik indenfor og spurgte efter Karl-Erik. Han sad ved et bord i det hyggelige cafeteria sammen med en kvinde på Bentes alder. Men en helt anden type. Hold da op for en dulle, tænkte Bente. Stramtsiddende sorte læderbukser, leopardmønstrede knæstøvler og en matchende bluse. Store dinglende øreringe med en masse tingeltangel, ringe på alle fingrene, mindst ti smalle klirrende armbånd om hvert håndled. Og en meget kraftig makeup. Helt overdrevet, syntes Bente. Det eneste brud på stilen var, at hun hverken var ægte blondine eller afbleget. Hun havde den samme mellembrune hårfarve som Bente.


”Det er min datter,” sagde Karl-Erik med et lidt skævt smil, som Bente var lidt usikker på, hvordan hun skulle tolke – var det stolthed eller forlegenhed?


De to kvinder gav hånd og præsenterede sig.


”Bente Andersen”


”Sussi Starlight”


”Du må hellere få mit visitkort også,” sagde dullen, der altså hed Sussi – eller hvordan hun nu stavede det. Susy, måske?”


Hun fiskede en lille blank metal-tingest op af sine røde laktaske, der var påtrykt et mønster, der ledte tanken hen på sorte netstrømper. Metaltingesten lignede en mini-udgave af en af de der brødristere, hvor brødet selv popper op, når det er færdigristet. Nede i den lå der nogle visitkort, viste det sig. Susy trykkede på en knap, og et visitkort poppede op, ligesom en færdigristet skive brød. Hun overrakte kortet til Bente med en elegant håndbevægelse, der skulle understrege, hvor lange og røde hendes negle var.


”Daddy og jeg har lige været igennem den helt store forsoningskomsammen her for et par måneder siden, og nu forærer han mig alt muligt,” sagde hun og blinkede overdrevent til ham.


Bente tog imod visitkortet og læste, hvad der stod. ”Suzzie Starlait”. Stavede hun det virkelig sådan, tænkte hun. Nå, det måtte hun selvfølgelig selv om. Og så stod der naturligvis adresse, telefonnummer og e-mail.


”Jeg har selv designet det. Er det ikke flot?” sagde Suzzie.


Det var i hvert fald særpræget – et, man lagde mærke til, tænkte Bente. S’et i Starlait var meget større end de andre bogstaver og formet som en neongrøn slange. De andre bogstaver i navnet stod i en bue med cirka en centimeter høje og ret smalle bogstaver. Hvert andet bogstav var trykt med en sort farve med lidt guldstænk i, og hvert andet med en kraftig neonpink. Ud over det hele var der med rund hånd drysset en masse småbitte gyldne stjerner.


Men nu rejste Suzzie sig og sagde, at det havde været hyggeligt at møde Bente, og at de måtte snakke sammen igen snart, for de havde sikkert en masse at snakke om, men desværre var hun nødt til at gå nu, fordi hun havde en aftale og allerede var sent på den. Hun sagde hurtigt farvel til Karl-Erik, samlede sine ting sammen og styrtede ud ad døren som en stormvind.


Bente var lidt i tvivl om, hvor meget hun skulle spørge Karl-Erik ud om Suzzie. Hun kendte ham jo næsten slet ikke og ville helst undgå pinlige situationer. Var det virkelig hans datter? I stedet spurgte hun Karl-Erik om de der ting af hendes fars, som han havde nævnt i brevet. Det viste sig, at det såmænd blot drejede sig om en lille rygsæk med nogle få af hendes fars ting i. Det var en, han havde haft med, da han besøgte en gammel studiekammerat på dennes ødegård et sted i Sverige, kort før den fatale bilulykke. Men besøget som vist i virkeligheden var en lille ferie, var blevet brat afbrudt, da hendes far var blevet kaldt hjem for at løse en hastesag i firmaet, og i skyndingen havde han ikke fået rygsækken med. Den var så blevet stående oppe på ødegården i Sverige lige indtil for nylig. Den var vist nærmest blevet glemt. Nu var den så kommet for en dag, og ødegårdens ejer havde fundet frem til Karl-Erik som en slægtning, han kunne sende den til.


Karl-Erik havde den faktisk stående ved siden af sin plads ved kaffebordet og overrakte den nu til Bente. Han havde kigget ganske kort i den, og kunne berolige hende med, at der i hvert fald ikke var noget gammelt tøj eller andre halvfordærvede ting i den.


Bente tog imod den, og sagde, at hun ville tage den med hjem. Men i virkeligheden var hun lidt skuffet over, at det bare var det.


Det var første gang, Bente havde mødt Suzzie. Og nu dæmrede der lidt om, hvem hun var. De var jo faktisk lidt i familie med hinanden. De var jo kusiner. Eller halvkusiner, hvis man skulle være helt nøjagtig. Bentes far og Suzzies far (som jo så faktisk måtte være Karl-Erik), var jo kun halvbrødre. Familien havde altid været meget opdelt mellem de tre halvbrødre, der var opvokset hver for sig og først havde lært hinanden at kende, da de næsten var voksne.


Det var ikke en familie, hvor man holdt store familiefester. De tre halvbrødre var meget forskellige og havde tit haft svært ved at være i stue sammen. Underligt at tænke på, at det nu kun var Karl-Erik, der var tilbage. Og så den der datter, Suzzie, som var det stik modsatte af alt, hvad hun selv havde kendt til, da hun voksede op. Den tredje af brødrene var Georg. Han havde vist aldrig stiftet familie og havde ikke selv nogen børn.


Bente havde i løbet af sin opvækst hørt et og andet om Suzzie. Men havde hun ikke heddet noget andet dengang? Hvad pokker var det, hun hed, hende som hendes mor altid havde advaret hende imod, da hun var barn, og faktisk også senere hen. Familiens sorte får, især da hun blev teenager og i modsætning til Bente selv begyndte at skeje ud med både det ene og det andet. Hvad var det nu hun hed? Anne? Anette? Anne-Mette? Annika? Anette, var det vist. Jo, nu dukkede det frem. Hun måtte åbenbart have taget navneforandring til Suzzie senere. Men Anette var hende, hun blev advaret imod, og det var Karl-Eriks datter, havde hun fået at vide. Men hun var vist vokset op hos sin mor, der var kommet i uføre og var kommet ulykkeligt af dage. Bente havde aldrig mødt hende som barn eller ung, fordi hendes forældre ville holde hende væk fra den ”dårlige” del af familien.

